Țețka Țatceva, 58 de ani, președinta Parlamentului, a obținut între 22,5% și 23,5% din voturi, potrivit acestor două sondaje, în urma candidatului socialiștilor, generalul Rumen Radev, fost comandant al forțelor aeriene, creditat cu 24,8% până la 26,7% din voturi.

Cei doi ar urma să se întâlnească în turul al doilea al alegerilor, peste o săptămână. Sondajele prevăd un al doilea tur extrem de strâns, la 13 noiembrie, în timp ce alegerile erau considerate drept un test de popularitate la jumătatea mandatului pentru Boiko Borisov.

Premierul Boyko Borisov i-a convocat pe membrii cabinetului acasă la el pentru a discuta rezultatele scrutinului, iar presa scrie că ar putea avea loc o remaniere.

Dacă socialiştii vor câştiga turul doi, este posibil să încerce demiterea guvernului şi organizarea de alegeri legislative anticipate.

Cetățenii bulgari au votat duminică în cadrul primului tur al alegerilor prezidențiale considerate drept un test de popularitate pentru premierul conservator Boiko Borisov și pentru viitorul relațiilor dintre Sofia și Moscova, relatează AFP.

Aproximativ 6,8 milioane de alegători au fost chemați să aleagă dintre cei 21 de candidați, între care favoriții sunt: președinta Parlamentului, Țețka Țatceva, 58 de ani, candidată a partidului conservator Cetățeni pentru Dezvoltarea Europeană a Bulgariei (GERB), la putere, și generalul Rumen Radev, 53 de ani, fost comandant al forțelor aeriene și candidat al Partidului Socialist, considerat un susținător al Moscovei.

Pentru a mobiliza electoratul, premierul Boiko Borisov, reales la sfârșitul anului 2014, a avertizat că va demisiona în cazul în care candidata sa Țețka Țatceva nu se clasează pe primul loc în acest tur de scrutin, cu riscul de arunca din nou în nesiguranță această țară săracă din UE care s-a confruntat cu grave tulburări sociale la începutul anului 2013, menționează AFP.

Ultimele trei sondaje publicate vineri o clasează pe Țețka Țatceva pe primul loc în primul tur cu 26% până la 28% din voturi, urmată de Rumen Radev cu 22% până la 23%.

Analiștii estimează că va avea loc un al doilea tur de scrutin la 13 noiembrie. O înfrângere a candidatei partidului la putere ar provoca o breșă în supremația GERB care controlează puterea executivă și din care provine și președintele în exercițiu Rosen Plevneliev.

Subiecte precum lupta împotriva sărăciei, corupția endemică, exodul populației și criza demografică în această țară în care salariu mediu este de 480 de euro s-au aflat în centrul campaniei electorale din Bulgaria.

Primele estimări ale institutelor de sondaje de opinie sunt așteptate la închiderea scrutinului la ora locală 20.00 (18.00 GMT).

Pentru că, pentru prima dată bulgarii sunt obligați prin lege să se prezinte la vot, sondajele prevăd o participare de 69 %, o creștere considerabilă în comparație cu 48,66% în alegerile generale din octombrie 2014.